basalsprøyting
Store norske leksikon,Teknologi og industri,Landbruk,Skogbruk,Skogbiologi
Basalsprøyting er en metode som tidligere ble benyttet for å fjerne uønsket lauvtrevegetasjon fra beiter og plantefelt. Den går ut på at rothalser og frittliggende røtter på enkelttrær eller treklynger blir sprøytet med et preparat som trekker inn gjennom barken og dreper treet.
Det moderne skogbruket selger sine produkter til en industri som kjøper gran- og furutømmer. For å optimalisere produksjonen av slikt tømmer ble det etter andre verdenskrig vanlig å hogge snauflater som skulle tilplantes, oftest med gran. Parallelt med granplantinga etablerte det seg gjerne lyselskende løvtrær på hogstflatene. Løvtrærne konkurrerte med de små grantrærne om viktige vekstfaktorer som lys, vann og mineralnæring. Denne konkurransen ønsket skogeiere og deres faglige veiledere å spare de små granplantene for. Målet var rask etablering av tette, ensaldrete bestand av bartrær. For å lykkes med dette forsøkte skogeierne å drepe eller fjerne løvtrærne.Rydding av ukrutt og buskas med skyru, lauvkniv, øks og håndsag var imidlertid arbeidskrevende, og selv om det utover 1950-tallet dukket opp mekaniske ryddingssager på markedet, blant annet fra den norske motorsagfabrikken Jo-Bu, var det vanskelig å motivere skogeiere til å utføre arbeidet.En mulig løsning i bekjempelsen av uønsket vegetasjon i skogbruket var kjemiske hjelpemidler, slik det ble gjort i jordbruket, hagebruket og gartnernæringa.Allerede på 1920-tallet ble det gjennomført forsøk med natriumklorat (NaClO 3 ) som ble strødd, eller sprøytet i vannløsning, for å bekjempe gras og lyng. Etter andre verdenskrig begynte svenske skogeiere å sprøyte ugrasmidler over skogene for å bekjempe uønsket løvskog for at de økonomisk sett viktige gran- og furubestandene skulle få redusert konkurranse og raskere vekst.Til basalsprøyting ble det auxin-lignende ugrasmiddelet 2,4,5-triklorofenoksyeddiksyre (2,4,5-T) benyttet, blandet i en klebende væske og sprøytet på rothalsen (basis).2,4,5-T inneholdt imidlertid små mengder svært giftig dioksin, dannet under produksjonsprosessen, og preparatet ble forbudt i Norge 1973 av hensyn til helse og miljø.I Vietnamkrigen utgjorde 2,4,5-T, blandet med like deler 2,4–diklorfenoksyeddiksyre (2,4-D), løvfellingsmiddelet Agent Orange som amerikanerne benyttet i krigføringen, og som i Norge gikk under kallenavnet "Busk- og krattdreper".Alternativer med dagens midler kan være å stubbebehandle, det vil si å påføre preparatet på snittflaten etter at treet er blitt felt; eller såkalt hoggsprøyting, der preparatet påføres umiddelbart etter at et sår er blitt hogd i stammens overflate.Basalsprøyting som bekjempelsesmetode av ukrutt og buskas er ikke lenger aktuell med de plantevernmidler som er i bruk i skogbruket i dag. Les mer i Store norske leksikon agent orange auxiner herbicider plantevernmidler skogbruk i Norge Eksterne lenker Bækkelund, Bjørn 2020. Den menneskeskapte skogen – frø, planter og skogkulturarbeid i Norge gjennom 300 år. Det norske skogfrøverk og stiftelsen Anno Norsk skogmuseum. Særpublikasjon nummer 19. Integrert plantevern i skogbruket – faktaark fra Skogkurs